Document ID: 32013D0250

KOMISSION PÄÄTÖS,
annettu 21 päivänä toukokuuta 2013,
ekologisista arviointiperusteista EU-ympäristömerkin myöntämiseksi vesijohtokalusteille
(tiedoksiannettu numerolla C(2013) 2826)
(ETA:n kannalta merkityksellinen teksti)
(2013/250/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon EU-ympäristömerkistä 25 päivänä marraskuuta 2009 annetun Euroopan parlamentin ja neuvoston asetuksen (EY) N:o 66/2010 (1) ja erityisesti sen 8 artiklan 2 kohdan,
on kuullut Euroopan unionin ympäristömerkintälautakuntaa,
sekä katsoo seuraavaa:
(1)
Asetuksen (EY) N:o 66/2010 mukaan EU:n ympäristömerkki voidaan myöntää tuotteille, joilla on koko elinkaarensa aikana vähemmän haitallisia vaikutuksia ympäristöön.
(2)
Asetuksessa (EY) N:o 66/2010 säädetään, että erityiset ympäristömerkin myöntämisperusteet vahvistetaan tuoteryhmittäin.
(3)
Koska veden ja veden lämmittämiseen käytettävän energian kulutus lisäävät merkittävästi kotitalouksien ja muiden kuin kotitaloustilojen kokonaisympäristövaikutuksia, on asianmukaista vahvistaa EU-ympäristömerkin myöntämisperusteet tuoteryhmälle ”vesijohtokalusteet”. Myöntämisperusteilla olisi erityisesti edistettävä veden kulutukseltaan tehokkaita tuotteita, jotka edistävät veden kulutuksen vähentämistä ja näin ollen myös veden lämmittämiseen tarvittavan energian kulutuksen vähentämistä.
(4)
Tässä päätöksessä säädetyt toimenpiteet ovat asetuksen (EY) N:o 66/2010 16 artiklalla perustetun komitean lausunnon mukaiset.
ON HYVÄKSYNYT TÄMÄN PÄÄTÖKSEN:
1 artikla
1. Tuoteryhmään ”vesijohtokalusteet” kuuluvat: kotitaloushanat, suihkupäät ja suihkut, joita käytetään pääasiassa veden johtamiseksi henkilökohtaisen hygienian hoitoa, siivousta, ruoanlaittoa ja juomavettä varten, myös kun ne on saatettu markkinoille muuta kuin kotitalouskäyttöä varten.
2. Seuraavat tuotteet eivät kuulu tuoteryhmään ”vesijohtokalusteet”:
a)
kylpyammehanat;
b)
kaksiotehanat ja -suihkut;
c)
muuhun kuin kotitalouskäyttöön tarkoitetut erityisvesijohtokalusteet.
2 artikla
Tässä päätöksessä tarkoitetaan
1)
’hanalla’ suoraan tai epäsuorasti, mekaanisesti ja/tai automaattisesti toimivaa venttiiliä, jonka kautta johdetaan vettä;
2)
’suihkupäällä’ tarkoitetaan
a)
kiinteää ylä- tai sivusuihkua, hierovaa suihkua tai vastaavaa laitetta, jota voidaan säätää ja joka johtaa veden vesijohdosta käyttäjälle; tai
b)
liikuteltavaa käsisuihkua, joka on yhdistetty hanaan suihkuletkulla ja joka voidaan ripustaa suoraan hanaan tai seinään asianmukaisella tuella;
3)
’suihkulla’ suihkupään ja siihen liitettyjen säätöventtiilien ja/tai laitteiden yhdistelmää, joka on pakattu yhdistelmäksi ja myydään yhdistelmänä;
4)
’kaksiotesuihkulla’ suihkua, jossa on erilliset vivut tai kahvat kylmän ja kuuman veden säätelemiseksi;
5)
’sähkösuihkulla’ suihkua, joka on varustettu suihkuveden paikallisesti sähköllä kuumentavalla laitteella;
6)
’muuhun kuin kotitalouskäyttöön tarkoitetuilla erityisvesijohtokalusteilla’ vesijohtokalusteita, joilta edellytetään rajoittamatonta veden virtausta muuhun kuin kotitalouskäyttöön tarkoitettua toimintoa varten;
7)
’veden virtausrajoittimella’ teknistä laitetta, jolla rajoitetaan veden virtausta tiettyyn vesimäärään ja sallitaan suurempi virtaus ainoastaan, jos käyttäjä aktivoi tämän toiminnon valittua ajanjaksoa varten yksittäisen käytön aikana;
8)
’suurimmalla saatavalla enimmäisvirtaamalla’ suurinta järjestelmästä tai yksittäisestä laitteesta saatavaa virtamaa;
9)
’pienimmällä saatavalla enimmäisvirtaamalla’ pienintä järjestelmästä tai yksittäisestä laitteesta saatavaa virtamaa venttiilin ollessa täysin auki;
10)
’teknisellä turvallisuusominaisuudella’ laitetta, joka on osa sensoriohjattua vesijohtokalustetta ja jota käytetään estämään jatkuva virtaus siten, että vedentulo pysäytetään ennalta asetettuna aikana, vaikka sensorin toiminta-alueella olisikin kyseisenä aikana henkilö tai esine.
3 artikla
Asetuksen (EY) N:o 66/2010 mukaisen EU-ympäristömerkin saadakseen tuotteen on kuuluttava tämän päätöksen 1 artiklassa määriteltyyn tuoteryhmään ”vesijohtokalusteet” ja oltava tämän päätöksen liitteessä esitettyjen arviointiperusteiden sekä niihin liittyvien arviointi- ja todentamisvaatimusten mukainen.
4 artikla
Liitteessä vahvistetut arviointiperusteet ja niihin liittyvät arviointi- ja todentamisperusteet ovat voimassa neljä vuotta tämän päätöksen antamisesta.
5 artikla
Hallinnollisia tarkoituksia varten tuoteryhmälle ”vesijohtokalusteet” annetaan tunnusnumero ”x”.
6 artikla
Tämä päätös on osoitettu kaikille jäsenvaltioille.
Tehty Brysselissä 21 päivänä toukokuuta 2013.

Labels: 1
14
20
7
3